[Honorius Episcopus servus servorum Dei, dilectis filiis Abbati et Conventui Clun. Salutem et Apostolicam benedictionem. Justis petentium desideriis dignum est nos facilem præbere assensum, et vota, quæ à rationis tramite non discordant, effectu prosequente complere. Cum igitur quæstio, quæ inter vos ex parte una, et venerabilem fratrem nostrum Cabilonensem Episcopum ex altera, super procurationibus, quas idem Episcopus in quibusdam Decanatibus spectantibus ad Cluniacensem Ecclesiam requirebat, amicabili (sicut asseritis) sit compositione sopita: Nos justis precibus vestris benignum impertientes assensum, compositionem ipsam, sicut sine pravitate providè facta est, et ab utraque parte sponte recepta, necnon hactenus pacificè observata, et in instrumentis hinc inde confectis plenius continetur, auctoritate Apostolica confirmamus, et præsentis scripti patrocinio communimus. Nulli ergo, etc. Datum Laterani, Idibus Januarii, Pontificatus nostri anno VI.]